Roman ‘’Djeca osvete’’ Nikole Aleksića završni je dio trilogije započete romanom ‘’Djeca Utemeljitelja’’, a nastavljene romanom ‘’Djeca carstva’’. Time se pred čitateljem zatvara široko zamišljena fantastična saga u kojoj se slavenska mitologija, vojno-politička povijest, imperijalne ambicije i osobne sudbine likova spajaju u jedinstven pripovjedni svijet. Ako su ‘’Djeca Utemeljitelja’’ otvorila prostor nastanka moći, njezina izvorišta i prvih velikih lomova, a ‘’Djeca carstva’’ prikazala uspon, širenje i oblikovanje novog političkog poretka, ‘’Djeca osvete’’ donose završni obračun s posljedicama svega što je prethodno pokrenuto. U tom smislu, ovaj roman vodi trilogiju u tamniji, složeniji i zreliji prostor. Novo Carstvo više nije samo cilj kojemu se teži, niti obećanje reda, zajedništva i povijesne nužnosti, nego stvarnost koja traži poslušnost, nadzor i podvrgavanje. Ondje gdje je carstvo nastajalo kroz rat, pobjede, zavjete i velike riječi o zajedništvu, sada se otvara pitanje što se događa kada takav poredak počne pokazivati svoju pravu cijenu. BILJEŠKA O AUTORU Nikola Aleksić rođen je u Splitu 1978. godine. Završio je Prvu jezičnu gimnaziju i Pravni fakultet u Splitu. Uz redoviti posao međunarodne suradnje u gradskoj upravi Grada Splita, više od 20 godina radi kao stručni turistički vodič za Splitsko-dalmatinsku i Šibensko-kninsku županiju te kao turistički pratitelj po Hrvatskoj i Europi. Kao strastveni i vrsni ljubitelj povijesti od 2013. godine, od uspostavljanja tečaja za vodiče, predaje Operativno-tehničke poslove i Posebni dio povijesno-kulturne baštine Splitsko-dalmatinske županije na Visokoj školi Aspira. Autorski se aktivno bavi glazbom u hard rock/metal bendu Distorzija uma, s kojim je izdao pjesme i albume. Ljubitelj je kvalitetnih videoigara s vojnom i povijesnom tematikom. Uz romane “Djeca Utemeljitelja” i “Djeca carstva”, autor je Priručnika za operativno-tehničke poslove za turističke vodiče, biografije djedovog izvanrednog puta u Drugome svjetskom ratu “Moj dida – posljednji nacistički logoraš” te znanstveno-fantastičnog romana „Legionari“.